**שבועות-חג מתן תורה: על התורה בחיינו**

**מטרות:**

1. חיזוק חג שבועות כחג מתן תורה
2. בחינת מקום התורה בחיי התלמידים

**מהלך השיעור**

**פתיח:**

1. נשיר את הפיוט "אשורר שירה" פיוט על התורה המוכר למי שמתפלל בבית הכנסת בחגים [(לחצו להאזנה כאן)](http://www.piyut.org.il/textual/271.html) זהו פיוט נפוץ ומוכר שמגיע ממסורת יהודי מרוקו. הפיוט מהלל את התורה ומתאר אותה בדימויים שונים. נוהגים לשיר אותו בחגים הקשורים לתורה, כמו שבועות - חג מתן תורה, ושמחת תורה - יום בו מסיימים את הקריאה השנתית של כל פרשיות התורה.
כדאי לתרגם את הפיזמון. הפיוט כולו כתוב בשפה גבוהה מאוד ולא כדאי לתרגם ולהסביר מילה מילה, אבל השירה מאוד סוחפת. הזמינו את התלמידים שמכירים את הפיוט לשיר 'סולו' בית אחד.
2. ערכו על הלוח שמש אסוציאציות למילה: "**תורה**". איזה גילויים יש לה? איפה היא בחיינו?
למשל: לימוד (קשה \ קל \ מעניין \ לא תמיד מענין), דבר אלוקים, המסורת של המשפחה, המסורת של העם, המצוות, סיפורים על אבותינו שאפשר ללמוד מהם דברי מוסר, פרשת השבוע וכו'.
**שמרו על הלוח את שמש האסוציאציות, בהמשך אנו מזמינים את התלמידים להתייחס אליה.**

בשיעור נברר מהי התורה בעיננו ומה מקומה בחיינו?

**לימוד:**

1. **מתן תורה**: לימוד קצר על מעמד הר סיני, בעזרת לקט פסוקים מספר שמות. אנו מניחים שהתלמידים כבר פגשו את הנושא, ונחוצה רק תזכורת ולא שיעור שלם בנושא. בחרנו מספר מצומצם של פסוקים כדי להזכיר בקצרה את מעמד הר סיני.

השאלות מכוונות את התלמידים לשים לב: בפסוקים עולה חרדת העם מהמעמד הנשגב, וגם ההסכמה שלהם "נעשה ונשמע". תוכן התורה הוא 'ברית' וגם 'תורה ומצוה', את התורה מקבל משה פנים אל פנים מפי האלוקים בהר סיני.

דיון קצר: איך הפסוקים מתאימים לאסוציאציות של התלמידים שרשמנו קודם על הלוח?

בתורה לא מפורש בשום מקום שחג השבועות הוא חג מתן תורה. חז"ל גילו את הקשר בין חג השבעות והביכורים לבין זמן מתן תורה. כמוכן, אין כל ציווי על ציון יום מתן תורה ואף לא על חגיגת הזיכרון ההיסטורי, זאת בניגוד בולט למצווה המפורשת לזכור את יציאת מצרים בפסח, ואת הישיבה בסוכות במדבר בחג הסוכות. בשיעור נזמין את התלמידים לחשוב על שאלה זו.

1. **נמשלה תורה למים:** במדרש נמשלה התורה לדברים מוחשיים שונים (מים, אש, חלב, יין דבש) תוך ציון תכונות שונות של התורה, למשל: **נִמְשְׁלָה תּוֹרָה לְיַיִן, מָה יַיִן מְשַׂמֵּחַ אֶת הַלֵּב - כָּךְ דִּבְרֵי תּוֹרָה מְשַׂמְּחִים הַלֵּב. נִמְשְׁלוּ דִּבְרֵי תּוֹרָה כְּעֵץ, לוֹמַר לְךָ: מָה עֵץ קָטָן מַדְלִיק (בָּאֵשׁ) אֶת הַגָּדוֹל - אַף תַּלְמִידֵי חֲכָמִים קְטֵנִים מְחַדְּדִים אֶת הַגְּדוֹלִים.** (ראו בנספח משלים נוספים על התורה מהמדרש).

אנו נתמקד בהמשלת התורה למים.

בדף שלפניכם מדרש הממשיל את התורה למים, התלמידים יתבקשו להבין את הדימויים ולבחור את האחד הקולע לחוויה שלהם עם התורה ולהסביר איך הם רואים אותו בחייהם.

בסיום, נבקש מהתלמידים להציע משלים נוספים למציאות התורה בעולמם. את המשל יכתבו על גבי דף A4 צבעוני.

**אסיף:** כל חברותא תקריא את המשל שלה, נאסוף את הדפים לכרזה אחת.

המורה מוזמן לקשר את מדרשי 'נמשלה תורה למים' למנהג שאולי מוכר לחלק מהתלמידים להשפריץ מים בשבועות.

**נספח: משלי תורה נוספים שלא נעסוק בהם הפעם**

דִּבְרֵי תּוֹרָה נִמְשְׁלוּ לִגְדָיִים - "כִּשְׂעִירִים עָלֵי דֶּשֶׁא" - מָה שְׂעִירִים הַלָּלוּ יוֹרְדִים עַל עֲשָׂבִים וּמַעֲלִים אוֹתָם וּמְגַדְּלִים אוֹתָם - כָּךְ דִּבְרֵי תּוֹרָה מַעֲלִים אֶת לוֹמְדֵיהֶם וּמְגַדְּלִים אוֹתָם". (יַלְקוּט שִׁמְעוֹנִי הַאָזִינוּ(

לָמָּה נִמְשְׁלָה תּוֹרָה לִתְאֵנָה?

כָּל הַפֵּירוֹת יֵשׁ בָּהֶם פְּסוֹלֶת: תְּמָרִים יֵשׁ בָּהֶם גַּרְעִינִים, עֲנָבִים יֵשׁ בָּהֶם חָרְצַנִים, רִמּוֹנִים יֵשׁ בָּהֶם קְלִפּוֹת - אֲבָל תְּאֵנָה כּוּלָּהּ יָפָה לֶאֱכוֹל. כָּךְ דִּבְרֵי תּוֹרָה: אֵין בָּהֶם פְּסוֹלֶת. (יַלְקוּט שִׁמְעוֹנִי, יְהוֹשֻׁעַ א')

הַתּוֹרָה נִמְשְׁלָה לְמִינֵי מַשְׁקֶה:

מָה יַיִן מְשַׂמֵּחַ אֶת הַלֵּב, שֶׁנֶּאֱמַר "וְיַיִן יִשְׂמַח לֵבָב אֱנוֹשׁ" - כָּךְ דִּבְרֵי תּוֹרָה מְשַׂמְּחִים אֶת הַלֵּב.

מָה שֶׁמֶן מְעָדֵן אֶת הָרֹאשׁ וְהַגּוּף - כָּךְ דִּבְרֵי תּוֹרָה מְעָדְנִּים אֶת הָרֹאשׁ וְהַגּוּף.

מָה חָלָב נָקִי - אַף דִּבְרֵי תּוֹרָה נְקִיִּים.

דְּבַשׁ וְחָלָב - מָה הֵם מְתוּקִים, אַף דִּבְרֵי תּוֹרָה מְתוּקִים (מִדְרָשׁ שִׁיר הַשִּׁירִים א')

"לָמָּה נִמְשְׁלוּ דִּבְרֵי תּוֹרָה כְּעֵץ? שֶׁנֶּאֱמַר "עֵץ חַיִּים הִיא לְמַחֲזִיקִים בָּהּ". לוֹמַר לְךָ: מָה עֵץ קָטָן מַדְלִיק אֶת הַגָּדוֹל אַף תַּלְמִידֵי חֲכָמִים קְטַנִּים מְחַדְּדִים אֶת הַגְּדוֹלִים."

דִּבְרֵי תּוֹרָה מְשׁוּלִים בְּאֵשׁ.

מָה אֵשׁ נִתְנָה מִן הַשָּׁמַיִם, כָּךְ דִּבְרֵי תּוֹרָה נִתְנוּ מִן הַשָּׁמַיִם, שֶׁנֶּאֱמַר: "אַתֶּם רְאִיתֶם כִּי מִן הַשָּׁמַיִם דִּבַּרְתִּי עִימָּכֶם" (שׁמוֹת כ יח).

מָה אֵשׁ חַיָּה לְעוֹלָם כָּךְ דִּבְרֵי תּוֹרָה חַיִּים לְעוֹלָם.

מָה אֵשׁ קָרוֹב לָהּ אָדָם נִכְוֶה רָחוֹק מִימֶנָה צוֹנֵן, כָּךְ דִּבְרֵי תּוֹרָה כָּל זְמַן שֶׁאָדָם עָמַל בָּהֶם חַיִּים הֵם לוֹ, פָּרַשׁ מֵהֶם מְמִיתִים אוֹתוֹ. סִפְרֵי דְּבָרִים פִּיסְקָא שמג